Else Breen

**Else Myrstad Breen** (1927–2025) var en norsk forfatter og litteraturviter. Hun har skrevet både skjønnlitteratur og faglitteratur og var kjent for flere barne- og ungdomsbøker.

Breen hadde utdannelse som magister i litteraturvitenskap med forskning på Jens Zetlitz og lyrikk på 1700-tallet. Hun underviste på forskjellige skoletrinn, deriblant på høgskolenivå. Forfatterskapet omfatter barnebøker, hørespill for barn (NRK), romaner, noveller og faglitteratur, deriblant litteraturverket *Slik skrev de* (1998) og *Jens Zetlitz. Et tohundreårsminne* (1990). Hun var oversatt til tolv språk. 

Breen har hatt flere tillitsverv i Den norske Forfatterforening. Hun var også formann i Ungdomslitteraturens forfatterlag fra 1973 til 1977. Breen var fra 1981 til 1987 medlem i Norsk språkråd.

## Familie
Hun var født i Molde, som den yngste i et tvillingpar. I erindringsboken *Min mors paraply* fortalte Else Breen om oppveksten i Molde, og også om at tvillingsøsteren var født to dager før henne selv:«Tvillingen kom til verden to dager før meg. Jordmoren hadde aldri hørt om et lignende tilfelle, og huslegen vår håpet at han aldri skulle oppleve det mer – å vente i to dager på et barn som ikke ville bli født, når det var andre barn som også skulle hjelpes til verden.»Tvillingsøsteren Anne-Marie Otterlei debuterte som forfatter i 1968 med romanen *Blomsten og ruinene*, som ble gitt ut på NOMI forlag, som på det tidspunktet også var Else Breens forlag. Anne-Marie Otterlei skrev senere flere hørespill for NRK.

Else Breen var gift med presten Håkon Fred. Breen, og utga tre bøker under navnet Else Myrstad Breen, før hun fra 1960-tallet av sluttet å inkludere pikenavnet i forfatternavnet.

## Bokutgivelser
* 1948: *Unger med futt og vilje* (barnebok), Misjonsselskapets forlag – utgitt under pikenavnet *Else Myrstad*
* 1952: *Hurra for Inger!* (barnebok), Misjonsselskapets forlag – utgitt under navnet *Else Myrstad Breen*
* 1956: *Skolepike med avis* (ungpikebok), Misjonsselskapets forlag
* 1958: *Fjortenåring til overs* (ungpikebok), NOMI forlag
* 1959: *Far kjøper dukke-hus* (barnebok), NOMI forlag
* 1961: *Putte på Bloksberg* (barnebok), NOMI forlag
* 1966: *Lillebror og bamsekameraten* (barnebok), NOMI forlag
* 1970: *Mias kråke. Fra en femtenårings dagbok* (ungdomsbok), Aschehoug – utgitt på nytt under tittelen *Du kan aldri vite* i 1975
* 1973: *Annerledes* (barnebok) – også på nynorsk under tittelen *Annleis*
* 1975: *I stripete genser* (barnebok), Aschehoug – på tysk som *Warte nicht auf einen Engel*
* 1977: *Gutten bak hekken* (barnebok)
* 1978: *Stopp karusellen!* (noveller)
* 1981: *Hva skal vi gjøre med Oberon?* (barnebok)
* 1983: *Min mors paraply* (barndomserindringer)
* 1984: *Den røde skammelen* (billedbok) – med tegnspråkillustrasjoner av ordene i fortellingen av Tore Hansen; øvrige illustrasjoner av Tor Morisse
* 1985: *Morten Minus og Pauline Plus* (billedbok) – illustrert av Vivian Zahl Olsen
* 1987: *Hundreårshuset* (roman)
* 1988: *Slik skrev de – Verdi og virkelighet i barnebøker 1968-1983* (sakprosa) – revidert i 1995
* 1990: *Jens Zetlitz – et tohundreårsminne* (sakprosa) – om presten og poeten Jens Zetlitz
* 1991: *Merker i barken* (noveller)
* 1992: *Sommeren i fjor. Jon forteller* (barnebok)
* 1994: *Nattfrekvens* (roman)
* 1997: *I Blankenby. Dikt og regler fra engelskspråklig tradisjon* – gjendiktning; illustrert av Malgorzata Piotrowska

## Priser
* Kultur- og kirkedepartementets litteraturpris 1970 for *Mias kråke*
* Österreichischer Kinderbuchpreis 1978 for *Warte nicht auf einen Engel* (tysk utgave av *I stripete genser*)
* Katholischer Kinderbuchpreis 1979 for *Warte nicht auf einen Engel*

## Referanser


## Eksterne lenker
* Else Breen på https://web.archive.org/web/20050827082404/http://www.kulturnett.no/
* Else Breen i Forfatterkatalogen på Forfattersentrums nettsider